作者:曹勳
標題:綠頭鴨・多麗
內容:喜雨薰泛景，翠雲低柳。正涼生殿閣，梅潤曉天，暑風時候。應乘乾、彩虹流渚，驚電繞、璇霄樞鬥。大業輝光，益建火德，梯航四海盡奔走。六府煥修，多方平定，寰宇歌元首。凝九有。三辰拱北，萬邦孚佑。對祥煙、霽色清和，鳳韶九成儀晝。聽山聲、響傳呼舞，騰紫府、香濃金獸。禁篽昇平，慈闈燕適，褘衣共上玉觴酒。齊奉舜圖，南山同永，合殿備金奏。祝聖壽。聖壽無疆，兩儀並久。